**Številka: 041-10/2024-4**

**Datum: 29. 2. 2024**

**S K L E P**

Državna volilna komisija (v nadaljevanju: DVK) je na podlagi 7. in 20. člena Zakona o volitvah poslancev iz Republike Slovenije v Evropski parlament (Uradni list RS, št. [40/04](http://www.uradni-list.si/1/objava.jsp?sop=2004-01-1660)-UPB, [41/07](http://www.uradni-list.si/1/objava.jsp?sop=2007-01-2221) – ZVRK, [109/09](http://www.uradni-list.si/1/objava.jsp?sop=2009-01-4925), [9/14](http://www.uradni-list.si/1/objava.jsp?sop=2014-01-0219), [59/17](http://www.uradni-list.si/1/objava.jsp?sop=2017-01-2770) in [12/24](http://www.uradni-list.si/1/objava.jsp?sop=2024-01-0293) – ZVDZ-E; v nadaljevanju: ZVPEP) ter 37. člena Zakona o volitvah v državni zbor (Uradni list RS, št. [109/06](http://www.uradni-list.si/1/objava.jsp?sop=2006-01-4648)-UPB, [54/07](http://www.uradni-list.si/1/objava.jsp?sop=2007-01-2904) – odl. US, [23/17](http://www.uradni-list.si/1/objava.jsp?sop=2017-01-1207), [29/21](http://www.uradni-list.si/1/objava.jsp?sop=2021-01-0618) in [12/24](http://www.uradni-list.si/1/objava.jsp?sop=2024-01-0293); v nadaljevanju: ZVDZ) v zvezi z izvedbo volitev poslancev iz Republike Slovenije v Evropski parlament, ki bodo 9. 6. 2024, na 69. seji, dne 29. 2. 2024, sprejela:

1. **Za izvedbo glasovanja na volitvah poslancev iz Republike Slovenije v Evropski parlament, ki bodo 9. 6. 2024, se določi glasovnica v velikosti formata A3, tip pisave Arial.**
2. **V desnem zgornjem kotu je besedilo: »Volitve poslancev iz Republike Slovenije v Evropski parlament, 9. 6. 2024«.**
3. **Pod besedilom iz prejšnje točke tega sklepa se z velikimi tiskanimi črkami zapiše beseda »GLASOVNICA«, in sicer na sredini.**
4. **Pod besedo »GLASOVNICA« sledi besedilo, ki se glasi:**

**»Navodilo za glasovanje:**

**Glasuje se za eno listo kandidatk in kandidatov. Za listo glasujete tako, da obkrožite zaporedno številko liste kandidatk in kandidatov, za katero glasujete.**

**Na kandidatni listi, za katero glasujete, lahko tudi označite eno kandidatko/enega kandidata, ki ji/mu dajete prednost pred ostalimi kandidati z liste (t. i. preferenčni glas). Preferenčni glas oddate tako, da obkrožite zaporedno številko pred imenom in priimkom kandidatke/kandidata na kandidatni listi, za katero ste glasovali.«**

1. **Pod navodilom za glasovanje se v tabeli navedejo potrjene liste kandidatov, in sicer zaporedne številke list kandidatov in imena list kandidatov po vrstnem redu s seznama list kandidatov, pri vsaki listi pa tudi zaporedne številke ter imena in priimki kandidatk in kandidatov.**
2. **V zgornji vrstici so liste od zaporedne številke 1 do parnega števila, ki je polovica vseh potrjenih list kandidatov ali za eno višje od polovice vseh potrjenih list kandidatov, v spodnji vrstici pa preostale liste kandidatov**
3. **Če je kot sestavni del imena liste kandidatov tudi znak politične stranke ali znak politične stranke na evropski ravni, s katero je politična stranka povezana, in če je politična stranka te podatke ob vložitvi liste kandidatov navedla in predložila, se znak tiska v večbarvni tehniki. Znak politične stranke ali drugega predlagatelja mora biti DVK predložen v vektorski obliki. Predstavnik liste predlagateljev potrdi ustreznost znaka, preden se glasovnice oddajo v tisk.**
4. **Zaporedna številka liste kandidatov, ime liste kandidatov in znak liste kandidatov se zapiše oziroma postavi s sredinsko poravnavo.**
5. **V spodnjem delu glasovnice je na sredini natisnjen žig DVK.**

O B R A Z L O Ž I T E V

**A.**

20. člen ZVPEP določa obvezno vsebino glasovnice in način glasovanja na volitvah poslancev iz Republike Slovenije v Evropski parlament.

**B.**

DVK s tem sklepom določa obliko in vsebino glasovnice za glasovanje na volitvah poslancev iz Republike Slovenije v Evropski parlament, ki bodo 9. 6. 2024.

**C.**

DVK je sprejela ta sklep na podlagi 7. in 20. člena ZVPEP, 37. člena ZVDZ ter 46. člena Poslovnika Državne volilne komisije (Uradni list RS, št. [10/20](http://www.uradni-list.si/1/objava.jsp?sop=2020-01-0293)) v sestavi: namestnica predsednika Brigita Domjan Pavlin, člani dr. Marko Kambič, Mitja Šuligoj, Miroslav Pretnar, Drago Zadergal in namestnica članice Terezija Trupi. Sklep je sprejela soglasno.

Brigita Domjan Pavlin

namestnica predsednika